Manipularea lui Dragnea: ”Pe oameni îi sperie că există țări în care s-a legalizat căsătoria dintre un om și un animal”

Liviu Dragnea a pretins duminică seară într-un interviu la România TV că referedumul pentru familie e necesar și pentru că ”pe oameni îi sperie că există țări în care s-a legalizat căsătoria dintre un om și un animal”.

În acest moment nu există nici o țară în care să fi fost legalizată căsătoria între oameni și animale.

Dragnea a avut o lungă pledoarie pro-referendum, anunțând că ”Merg la referendum și educația mea ortodoxă, de copil crescut la țară, înconjurat de familia tradițională mă face să votez Da la referendum”.

El a vorbit și despre tema adopției de copii de către familiile gay, subiect care nu a fost niciodată cerut de asociațiile de profil din România.